Document ID: 32007D0603

KOMISJONI OTSUS,
7. september 2007,
millega muudetakse otsust 2001/618/EÜ, et lisada Slovakkia Aujeszky haigusest vabade piirkondade loetellu ning Hispaania piirkonnad nende piirkondade loetellu, kus on kasutusel Aujeszky haiguse likvideerimise heakskiidetud kava
(teatavaks tehtud numbri K(2007) 4108 all)
(EMPs kohaldatav tekst)
(2007/603/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle artikli 9 lõiget 2 ja artikli 10 lõiget 2,
ning arvestades järgmist:
(1)
Direktiivis 64/432/EMÜ on sätestatud eeskirjad, mida kohaldatakse ühendusesisese kauplemise puhul teatavate loomadega. Kõnealuse direktiivi artiklis 9 on sätestatud kohustuslikud riiklikud programmid teatavate nakkushaiguste, sh Aujeszky haiguse tõrjeks, mis tuleb esitada komisjonile heakskiitmiseks. Direktiivi 64/432/EMÜ artiklis 10 on sätestatud, et liikmesriigid esitavad komisjonile dokumendid nimetatud haiguste olukorra kohta oma territooriumil.
(2)
Komisjoni 23. juuli 2001. aasta otsuse 2001/618/EÜ (Aujeszky haigusega seotud lisatagatiste kohta ühendusesiseses sigadega kauplemises, Aujeszky haigust käsitleva teabe esitamise kriteeriumide kohta ja otsuste 93/24/EMÜ ja 93/244/EMÜ kehtetuks tunnistamise kohta) (2) I lisas on esitatud loetelu liikmesriikidest või nende piirkondadest, kus Aujeszky haigust ei esine ja kus vaktsineerimine on keelatud. Otsuse 2001/618/EÜ II lisas on esitatud liikmesriikide või nende piirkondade loetelu, kus on kasutusel Aujeszky haiguse likvideerimise heakskiidetud kava.
(3)
Slovakkias on Aujeszky haiguse likvideerimisprogrammi kohaldatud mitme aasta jooksul.
(4)
Slovakkia on komisjonile esitanud täiendavad dokumendid Slovakkia territooriumi Aujeszky haigusest vaba staatuse kohta tõendades, et kõnealune haigus on selles liikmesriigis likvideeritud.
(5)
Komisjon on Slovakkia esitatud dokumendid läbi vaadanud ja jõudnud järeldusele, et need vastavad direktiivi 64/432/EMÜ artikli 10 lõike 1 nõuetele. Seepärast tuleks kõnealune liikmesriik lisada otsuse 2001/618/EÜ I lisas esitatud loetellu.
(6)
Hispaanias on Aujeszky haiguse likvideerimisprogrammi kohaldatud mitme aasta jooksul.
(7)
Hispaania on nüüd esitanud täiendavad dokumendid Galicia, País Vasco, Asturiasi, Cantabria, Navarra ja La Rioja autonoomsetes piirkondades, Castilla y Leóni autonoomse piirkonna Leóni, Zamora, Palencia, Burgosi, Valladolidi ja Ávila provintsides ning Kanaari saartel asuvas Las Palmase provintsis kasutusel oleva programmi kohta ning taotlenud selle heakskiitmist.
(8)
Komisjon on Hispaania esitatud dokumendid läbi vaadanud ja jõudnud järeldusele, et need vastavad direktiivi 64/432/EMÜ artikli 9 lõike 1 nõuetele.
(9)
Seega tuleks otsuse 2001/618/EÜ II lisas esitatud loetelu muuta, et lisada sinna kõnealused Hispaania piirkonnad.
(10)
Seepärast tuleks otsust 2001/618/EÜ vastavalt muuta.
(11)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2001/618/EÜ I ja II lisa asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 7. september 2007

Labels: 3
18
6